XALQARO SANOAT YaRMARKASI VA KOOPERATSIYA BIRJASI DIREKSIYASI FAOLIYATINI TAShKIL ETISh ChORA-TADBIRLARI TO‘G‘RISIDA

O‘zbekiston Respublikasi Prezidentining “Sanoat kooperatsiyasi asosida tayyor mahsulotlar, butlovchi buyumlar va materiallar ishlab chiqarishni mahalliylashtirishni chuqurlashtirishga doir qo‘shimcha chora-tadbirlar to‘g‘risida” 2009-yil 1-dekabrdagi PQ-1236-son qarorini bajarish yuzasidan Vazirlar Mahkamasi qaror qiladi:
 1. O‘zbekiston Respublikasi Tashqi savdo vazirligi huzuridagi Xalqaro sanoat yarmarkasi va Kooperatsiya birjasi direksiyasi faoliyatini tashkil etish tartibi to‘g‘risidagi Nizom ilovaga muvofiq tasdiqlansin. 
 2. Belgilab qo‘yilsinki, O‘zbekiston Respublikasi Tashqi savdo vazirligi huzuridagi Xalqaro sanoat yarmarkasi va Kooperatsiya birjasi direksiyasi (keyingi o‘rinlarda Direksiya deb ataladi):
 mustaqil yuridik shaxs hisoblanadi va davlat korxonasi shaklida tashkil etiladi; 
 Xalqaro sanoat yarmarkasi va Kooperatsiya birjasi doirasida tuzilgan shartnomalar (kontraktlar)ni ro‘yxatdan o‘tkazishda, xo‘jalik yurituvchi subyektlarga ular ishlab chiqargan mahsulotlarni yetkazib berish yuzasidan shartnomalar (kontraktlar) tuzishda ko‘maklashish xizmatlari uchun undiriladigan vositachilik haqi, xalqaro moliyaviy institutlar va donor tashkilotlarning grant mablag‘lari, homiylik yordami, shuningdek qonun hujjatlarida taqiqlanmagan boshqa manbalar hisobiga moliyalashtiriladi. 
 3. Direksiya “O‘zekspomarkaz” MKK” ochiq aksiyadorlik jamiyatining Toshkent shahar, Amir Temur ko‘chasi, 107-uydagi binosida joylashtirilsin.
 4. “O‘zekspomarkaz” MKK” ochiq aksiyadorlik jamiyati bir oy muddatda: 
 Xalqaro sanoat yarmarkasi va Kooperatsiya birjasining Ijro etuvchi organi foydalanayotgan jihozlar va asbob-uskunalarni Direksiya balansiga bersin; 
 Xalqaro sanoat yarmarkasi va Kooperatsiya birjasi doirasida xo‘jalik yurituvchi subyektlar tomonidan 2010-yil uchun tuzilgan shartnomalar (kontraktlar)ni ro‘yxatdan o‘tkazganlik uchun tushgan vositachilik haqini Direksiyaning hisob raqamiga o‘tkazsin. 
 5. O‘zbekiston Respublikasi Tashqi iqtisodiy aloqalar, investitsiyalar va savdo vazirligi Iqtisodiyot vazirligi, Davlat bojxona qo‘mitasi, Davlat statistika qo‘mitasi va boshqa manfaatdor idoralar bilan birgalikda bir oy muddatda Xalqaro sanoat yarmarkasi va Kooperatsiya birjasining doimiy faoliyat ko‘rsatuvchi tashkiliy qo‘mitasiga Direksiyaning samarali faoliyatini ta’minlovchi ma’lumotlarning axborot bazalarini shakllantirishda va doimiy ravishda yangilab borishda o‘zaro hamkorlik qilish tartibi to‘g‘risidagi nizomni tasdiqlash uchun kiritsin.
 6. Quyidagilar: 
 Vazirlar Mahkamasining “Xalqaro sanoat yarmarkasi va Kooperatsiya birjasi faoliyatini tashkil etish chora-tadbirlari to‘g‘risida” 2008-yil 11-apreldagi 67-son qarori; 
 Vazirlar Mahkamasining “Vazirlar Mahkamasining “Xalqaro sanoat yarmarkasi va Kooperatsiya birjasi faoliyatini tashkil etish chora-tadbirlari to‘g‘risida” 2008-yil 11-apreldagi 67-son qaroriga o‘zgartirish va qo‘shimchalar kiritish haqida” 2009-yil 26-fevraldagi 55-son qarori o‘z kuchini yo‘qotgan deb hisoblansin. 
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov hamda O‘zbekiston Respublikasi Bosh vazirining o‘rinbosari E.M. G‘aniyev zimmasiga yuklansin. 
 1. Ushbu Nizom O‘zbekiston Respublikasi Prezidentining “Sanoat kooperatsiyasi asosida tayyor mahsulotlar, butlovchi buyumlar va materiallar ishlab chiqarishni mahalliylashtirishni chuqurlashtirishga doir qo‘shimcha chora-tadbirlar to‘g‘risida” 2009-yil 1-dekabrdagi PQ-1236-son qaroriga muvofiq O‘zbekiston Respublikasi Tashqi savdo vazirligi huzuridagi Xalqaro sanoat yarmarkasi va Kooperatsiya birjasi direksiyasi (keyingi o‘rinlarda Direksiya deb ataladi) faoliyatini tashkil etish tartibini belgilaydi.
 2. Xalqaro sanoat yarmarkasi va Kooperatsiya birjasi, hududiy va tarmoq sanoat yarmarkalari hamda ular doirasida mamlakatimizda ishlab chiqarilgan iste’mol tovarlari yarmarkalari (keyingi o‘rinlarda Xalqaro sanoat yarmarkasi va Kooperatsiya birjasi deb ataladi) xo‘jalik yurituvchi subyektlarni, shu jumladan xorijiy xaridorlarni respublikada ishlab chiqarilayotgan mahsulotlar to‘g‘risida keng xabardor qilish, sheriklarni izlab topishda hamda o‘zi ishlab chiqargan mahsulotlarni yetkazib berish yuzasidan mamlakatimiz ishlab chiqaruvchilari o‘rtasida xo‘jalik shartnomalari, shuningdek mahsulotlarni eksportga yetkazib berish uchun shartnomalar tuzishda yordam ko‘rsatish maqsadida har yili o‘tkaziladi.
 3. Xalqaro sanoat yarmarkasi va Kooperatsiya birjasi direksiyasi faoliyatini tashkil etishda davlat va xo‘jalik boshqaruvi organlarining o‘zaro hamkorligi bilan bog‘liq masalalarni muvofiqlashtirish Xalqaro sanoat yarmarkasi va Kooperatsiya birjasining doimiy faoliyat ko‘rsatuvchi tashkiliy qo‘mitasi (keyingi o‘rinlarda Tashkiliy qo‘mita deb ataladi) tomonidan amalga oshiriladi. 
 Xalqaro sanoat yarmarkasi va Kooperatsiya birjasini tayyorlash va o‘tkazish Tashkiliy qo‘mita tomonidan tasdiqlanadigan kompleks chora-tadbirlar asosida amalga oshiriladi. 
 4. Direksiya:
 mustaqil yuridik shaxs hisoblanadi va davlat korxonasi shaklida tashkil etiladi, banklarda hisob raqamlariga, belgilangan namunadagi muhrga va shtampga ega bo‘ladi; 
 Tashkiliy qo‘mitaning ishchi organi funksiyalarini bajaradi hamda Xalqaro sanoat yarmarkasi va Kooperatsiya birjasi doirasida tuzilgan shartnomalar (kontraktlar)ni ro‘yxatdan o‘tkazishda, o‘zi ishlab chiqargan mahsulotlarni yetkazib berish yuzasidan shartnomalar (kontraktlar) tuzishda xo‘jalik yurituvchi subyektlarga ko‘maklashish xizmatlari uchun undiriladigan vositachilik haqi, xalqaro moliyaviy institutlar va donor tashkilotlarning grant mablag‘lari, homiylik yordami, shuningdek qonun hujjatlarida taqiqlanmagan boshqa manbalar hisobiga moliyalashtiriladi. 
 5. O‘zbekiston Respublikasi Tashqi savdo vazirligi Direksiyaning muassisi hisoblanadi. 
 6. Quyidagilar Direksiyaning asosiy vazifalari hisoblanadi:
 Xalqaro sanoat yarmarkasi va Kooperatsiya birjasining har yili o‘tkazilishini tashkil etish;
 har yili o‘tkaziladigan Xalqaro sanoat yarmarkasi va Kooperatsiya birjasini, uning ishida qatnashadigan mamlakatimiz korxonalarini va ular ishlab chiqaradigan mahsulotlarni, shu jumladan mahalliylashtiriladigan mahsulotlarni keng reklama qilishni, shu jumladan xorijiy foydalanuvchilar foydalanadigan axborot resurslari orqali reklama qilishni tashkil etish;
 potensial xorijiy xaridorlarni Xalqaro sanoat yarmarkasi va Kooperatsiya birjasiga jalb etish va ularning qatnashishini kengaytirish ishini tizimli asosda olib borish;
 birjalar va yarmarkalarda xorijiy sheriklar bilan eksport-import bitishuvlarini kengaytirish, mahsulot eksporti bo‘yicha ikki tomonlama hukumatlararo bitimlardan asta-sekin voz kechish, birja va yarmarka savdolari maydonchalarida tuziladigan eksport kontraktlarini rasmiylashtirishda mahalliy korxonalarga ko‘maklashish yo‘li bilan mahalliy tovarlar va xizmatlarni eksport qilishning bozor prinsiplari va mexanizmlarini kuchaytirish tadbirlarini amalga oshirish;
 sheriklar izlab topishda va o‘zi ishlab chiqargan mahsulotni yetkazib berish yuzasidan mahalliy ishlab chiqaruvchilar o‘rtasida xo‘jalik shartnomalari tuzishda hamda mahsulotni eksportga yetkazib berish uchun shartnomalar tuzishda ko‘maklashish;
 Xalqaro sanoat yarmarkasi va Kooperatsiya birjasi doirasida tuziladigan shartnomalar (kontraktlar)ni tahlil qilish va tegishli loyihalarni Mahalliylashtirish dasturiga kiritish bo‘yicha takliflarni shakllantirish, ularni Iqtisodiyot vazirligiga taqdim etish;
 ishlab chiqarilayotgan mahsulotning, shu jumladan mahalliylashtiriladigan mahsulotning yagona axborot bazasini shakllantirish va doimiy ravishda yangilab borish, O‘zbekiston sanoat korxonalari mahsulotlarining har yili yangilanadigan kataloglarini elektron va qog‘oz formatda nashr etish;
 Tashkiliy qo‘mita qarorlarini amalga oshirish.
 7. Direksiya o‘ziga yuklangan vazifalarga muvofiq quyidagi funksiyalarni amalga oshiradi: 
 ishlab chiqarilayotgan, import qilinayotgan va mamlakatimiz korxonalari bazasida ishlab chiqarish mumkin bo‘lgan o‘zlashtirilishi istiqbolli tovarlar, shuningdek o‘zlashtirilgan mahsulotning potensial iste’molchilari bo‘lgan xorijiy korxonalar to‘g‘risidagi doimiy ravishda yangilab boriladigan ma’lumotlarning axborot bazasini yuritish va Internet tarmog‘iga joylashtirish; 
 mamlakatimiz ishlab chiqaruvchilarini ichki bozorda ehtiyoj mavjud bo‘lgan tovarlar, butlovchi buyumlar va materiallar, shuningdek tovarlarni ishlab chiqarishni mahalliylashtirishda beriladigan davlat tomonidan qo‘llab-quvvatlash chora-tadbirlari to‘g‘risida aniq tarzda xabardor qilish;
 ishlab chiqarish aloqalarini yo‘lga qo‘yish uchun mamlakatimizdagi potensial mahsulot ishlab chiqaruvchilarning import qilinadigan mahsulotlarga o‘xshash mahsulot iste’molchilari bilan amaliy uchrashuvlari va muzokaralarini tashkil etish;
 birgalikdagi ishlab chiqarish faoliyatini va kooperatsiya aloqalarini yo‘lga qo‘yish maqsadida respublika ishlab chiqaruvchilarining boshqa mahalliy ishlab chiqaruvchilar, potensial xorijiy sheriklar bilan muzokaralari va taqdimotlarini tashkil etishga ko‘maklashish;
 respublika xo‘jalik yurituvchi subyektlarini Xalqaro sanoat yarmarkasi va Kooperatsiya birjasini o‘tkazish sanalari, tartibi va ularda qatnashish shartlari to‘g‘risida o‘z vaqtida xabardor qilish;
 tashkil etilayotgan Xalqaro sanoat yarmarkasi va Kooperatsiya birjasida xo‘jalik yurituvchi subyektlarning — ishlab chiqaruvchilarning, birinchi navbatda respublika korxonalari tomonidan import qilinadigan mahsulotga o‘xshash mahsulotlarni ishlab chiqaruvchilarning, shuningdek respublikada ishlab chiqarishni o‘zlashtirish maqsadga muvofiq bo‘lgan tovarlarni import qiluvchi korxonalarning keng taqdim etilishini ta’minlash;
 potensial xorijiy xaridorlarni Xalqaro sanoat yarmarkasi va Kooperatsiya birjasiga keng jalb etish tadbirlarini amalga oshirish;
 milliy ishlab chiqaruvchilarga sheriklar izlab topishda va Xalqaro sanoat yarmarkasi va Kooperatsiya birjasi doirasida o‘zi ishlab chiqargan mahsulotni yetkazib berish, shu jumladan eksportga yetkazib berish yuzasidan shartnomalar tuzishda ko‘maklashish;
 Xalqaro sanoat yarmarkasi va Kooperatsiya birjasi doirasida xo‘jalik yurituvchi subyektlar bilan tuzilgan shartnomalarni ro‘yxatdan o‘tkazish va ularning reyestrini yuritish, shuningdek bunday shartnomalar qatnashchilariga ushbu reyestrdan ko‘chirmalar berish;
 Xalqaro sanoat yarmarkasi va Kooperatsiya birjasi, hududiy va tarmoq sanoat yarmarkalari doirasida iste’mol qilishga mo‘ljallangan mahsulotlarni yetkazib berish yuzasidan tuzilgan shartnomalarni ro‘yxatdan o‘tkazish;
 Xalqaro sanoat yarmarkasi va Kooperatsiya birjasi doirasida tuzilgan shartnomalar bajarilishi monitoringini olib borish;
 Xalqaro sanoat yarmarkasi va Kooperatsiya birjasi doirasida tuzilgan shartnomalar (kontraktlar)ni o‘rganib chiqish yo‘li bilan tegishli loyihalarni Mahalliylashtirish dasturiga kiritishga doir takliflar tayyorlash;
 tarmoq va mintaqaviy sanoat yarmarkalari tashkilotchilariga ularni o‘tkazishda metodik yordam ko‘rsatish;
 sanoat kooperatsiyasi aloqalarini chuqurlashtirishga va sanoat kooperatsiyasi hamda zamonaviy texnologiyalarni o‘zlashtirish asosida mahsulotlar ishlab chiqarishni mahalliylashtirishni kengaytirishga yo‘naltirilgan tadbirlar bo‘yicha axborotlarni tadbirkorlar va aholi o‘rtasida keng yoyishni ta’minlash uchun ommaviy axborot vositalarida materiallar va tahliliy sharhlar e’lon qilish;
 shunga o‘xshash tadbirlarni o‘tkazishga oid xalqaro tajribani o‘rganish hamda ishlab chiqarish kooperatsiyasini kengaytirish, Xalqaro sanoat yarmarkasi va Kooperatsiya birjasini tayyorlash va o‘tkazish masalalari bo‘yicha Tashkiliy qo‘mitaga takliflar kiritish;
 belgilangan tartibda unga yuklangan boshqa funksiyalar.
 8. Direksiya o‘z vazifalari va funksiyalarini amalga oshirishda O‘zbekiston Respublikasi Savdo-sanoat palatasi, davlat va xo‘jalik boshqaruvi organlari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, korxonalar bilan o‘zaro hamkorlik qiladi.
 9. Direksiyaning faoliyatini samarali tashkil etish uchun O‘zbekiston Respublikasi Tashqi savdo vazirligi, Iqtisodiyot vazirligi, Davlat statistika qo‘mitasi, Davlat bojxona qo‘mitasi, O‘zbekiston Respublikasi Savdo-sanoat palatasi, O‘zbekiston respublika tovar-xomashyo birjasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, xo‘jalik boshqaruvi organlari va korxonalar Direksiyaga zarur axborot materiallarini taqdim etadilar.
 10. Boshlang‘ich axborotlarni to‘plash va tahlil qilishda, shuningdek keyinchalik ma’lumotlar bazasini Direksiyaga taqdim etishda vazirliklar, idoralar va korxonalarning o‘zaro hamkorlik qilish tartibi Tashkiliy qo‘mita tomonidan tasdiqlanadi.
 11. Direksiya o‘ziga yuklangan vazifalar va funksiyalarni bajarish uchun o‘z vakolatlari doirasida quyidagi huquqlarga ega:
 ishlab chiqarish kooperatsiyasini kengaytirish, Xalqaro sanoat yarmarkasi va Kooperatsiya birjasini tayyorlash va o‘tkazish masalalari bo‘yicha takliflarni Tashkiliy qo‘mitaga kiritish;
 vazirliklar, idoralar va korxonalardan Xalqaro sanoat yarmarkasi va Kooperatsiya birjasi doirasida tuzilgan shartnomalar (kontraktlar)ning bajarilishi to‘g‘risidagi axborotlarni olish;
 qonun hujjatlarida nazarda tutilgan boshqa huquqlar.
 12. Direksiya:
 ishlab chiqarilayotgan, import qilinayotgan va o‘zlashtirilishi istiqbolli bo‘lgan tovarlar, shuningdek buning uchun ishlab chiqarish va texnologik resurslarga ega bo‘lgan mamlakatimiz korxonalari, bunday tovarlarni ishlab chiqarishni mahalliylashtirishda beriladigan davlat tomonidan qo‘llab-quvvatlash chora-tadbirlari to‘g‘risidagi doimiy ravishda yangilab boriladigan ma’lumotlarning axborot bazasi yuritilishi va Internet tarmog‘iga joylashtirilishi;
 tarmoqlararo va tarmoq ichki ishlab chiqarish aloqalarini yo‘lga qo‘yish va mustahkamlashga ko‘maklashish chora-tadbirlari samarali amalga oshirilishi hamda ushbu Nizom bilan yuklangan vazifalar va funksiyalar doirasida xo‘jalik yurituvchi subyektlarning buyurtmalar portfeli shakllantirilishi;
 Xalqaro sanoat yarmarkasi va Kooperatsiya birjasini tayyorlash va o‘tkazish bo‘yicha kompleks tadbirlarning o‘z vaqtida kelishilishi va Tashkiliy qo‘mita tomonidan tasdiqlanishi; 
 davlat va xo‘jalik boshqaruvi organlari, O‘zbekiston Respublikasi Savdo-sanoat palatasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, korxonalar, shu jumladan xorijiy korxonalarning Xalqaro sanoat yarmarkasi va Kooperatsiya birjasini o‘tkazish muddatlari to‘g‘risida o‘z vaqtida xabardor qilinishi;
 Xalqaro sanoat yarmarkasi va Kooperatsiya birjasi doirasida xo‘jalik yurituvchi subyektlar bilan tuzilgan shartnomalarning o‘z vaqtida ro‘yxatdan o‘tkazilishi va ularning reyestri yuritilishi, shuningdek bunday shartnomalarning qatnashchilariga ushbu reyestrdan ko‘chirmalar berilishi;
 qonun hujjatlariga muvofiq Direksiyaga yuklangan boshqa vazifalar va funksiyalarning samarali bajarilishi uchun javob beradi.
 13. Direksiyaga O‘zbekiston Respublikasi Tashqi savdo vaziri tomonidan lavozimga tayinlanadigan va lavozimdan ozod qilinadigan direktor boshchilik qiladi.
 14. Direktor:
 Direksiya faoliyatiga umumiy rahbarlik qiladi va Direksiyaga yuklangan vazifalar va funksiyalarning bajarilishi uchun shaxsan javob beradi;
 Xalqaro sanoat yarmarkasi va Kooperatsiya birjasini o‘tkazish bilan bog‘liq tadbirlarning o‘z vaqtida va sifatli bajarilishi yuzasidan nazoratni ta’minlaydi;
 bo‘limlar to‘g‘risidagi nizomlarni tasdiqlaydi va Direksiya xodimlari o‘rtasida vazifalarni taqsimlaydi;
 O‘zbekiston Respublikasi Tashqi savdo vaziri bilan kelishgan holda shtatlar jadvalini tasdiqlaydi, Direksiya xodimlarini lavozimga tayinlaydi va lavozimdan ozod qiladi; 
 Direksiya nomidan xo‘jalik shartnomalari va boshqa shartnomalar tuzadi;
 O‘zbekiston Respublikasi Tashqi savdo vazirining topshiriqlariga muvofiq boshqa funksiyalarni bajaradi.
 15. Direksiya quyidagi uchta bo‘limdan iborat bo‘ladi:
 a) Xalqaro sanoat yarmarkasi va Kooperatsiya birjasini o‘tkazishni tashkil etish bo‘limi;
 b) axborot-tahliliy ta’minlash, reklama, ma’lumotlar bazasini yuritish va tuzilgan kontraktlar monitoringi bo‘limi;
 v) xo‘jalik yurituvchi subyektlar bilan ishlash va xo‘jalik yurituvchi subyektlar, shu jumladan xorijiy xaridorlar va mahalliylashtiriladigan mahsulot buyurtmachilari o‘rtasidagi ishlab chiqarish-kooperatsiya aloqalarini yo‘lga qo‘yishga ko‘maklashish bo‘limi.
 16. Tashqi savdo vaziri Direksiya tuzilmasiga va xodimlari soniga xodimlarning belgilangan soni va mehnatga haq to‘lash fondi doirasida o‘zgartirishlar kiritishi mumkin.